钦定古今图书集成/明伦汇编/宫闱典/第083卷 > 鲁元公主 下嫁张敖
## 钦定古今图书集成/明伦汇编/宫闱典/第083卷 > 鲁元公主 下嫁张敖

按《汉书高祖本纪》，高祖为亭长。吕后生孝惠帝、鲁元
公主。高祖尝告归之田，吕后与两子居田中，有一老
父过请饮，吕后因𫗦之。老父相后曰：“夫人天下贵人
也。”令相两子见。孝惠帝曰：“夫人所以贵者，乃此男也。”
相鲁元公主亦皆贵。汉二年，项羽大破汉军雎水上，
围汉王三匝，大风从西北起，折木发屋，扬砂石，昼晦，
楚军大乱，而汉王得与数十骑遁去。过沛，使人求室
家，室家亦已亡，不相得。汉王道逢孝惠、鲁元，载行，楚
骑追汉王，汉王急推堕二子，滕公下收载，遂得脱。
按《惠帝本纪》，“孝惠二年冬十月，齐悼惠王来朝，献城
阳郡，以益鲁元公主邑，尊公主为太后。”〈注〉如淳曰：“张
敖子偃为鲁王，故公主得为太后。”师古曰：“此说非也。
盖齐王忧不得脱，故从内史之言，请尊公主为齐太

年，鲁元太后薨，后六年，宣平侯敖薨，吕太后立敖子
偃为王，以母为太后故也。是则偃因母为“齐王太后
而得王，非母因偃乃为太后也。”刘攽曰：“颜说非也。
悼惠公主，兄弟耳，虽欲谄吕后而以母事之，于理安
乎？盖齐内史本谄吕后，欲尊公主，以渐王张氏，故劝
王割郡，就益鲁邑，而更号鲁元公主为鲁元太后也。
太后之号虽更，鲁元之称不除，岂关为齐王母乎？又
张偃以母为太后，故封鲁王”，太后非齐益明也。　按
《张耳传》，耳子敖嗣立为王，尚高祖长女鲁元公主为
王后。七年，高祖从平城过赵，赵王旦暮自上食，体甚
卑，有子婿礼。高祖箕踞骂詈，甚慢之。赵相贯高赵午，
年六十馀，故耳客也，怒曰：“吾王孱王也。说敖曰：‘天下
豪杰并起，能者先立。今王事皇帝甚恭，皇帝遇王无
礼，请为王杀之’。”敖啮其指出血，曰：“君何言之误！且先
王亡国，赖皇帝得复国，德流子孙，秋毫皆帝力也。愿
君无复出口。”贯高等十馀人相谓曰：“吾等非也。吾王
长者，不背德。且吾等义不辱，今帝辱我王，故欲杀之，
何迺污王为？事成归王，事败独身坐耳。”八年，上从东
垣过，贯高等乃壁人、柏人要之置厕上。过欲宿，心动，
问曰：“县名为何？”曰：“柏人。”柏人者，迫于人，不宿去九年。
贯高怨家知其谋，告之。于是上逮捕赵王诸反者，赵
午等十馀人皆争自刭，贯高独怒，骂曰：“谁令公等为
之！今王实无谋，而并捕王，公等死，谁当白王不反者？”
乃槛车与王诣长安。高对狱曰：“独吾属为之，王不知
也。”吏榜笞数千，刺爇，身无完者，终不复言。吕后数言
张王以鲁元故，不宜有此。上怒曰：“使张敖据天下，岂
少迺女虖！”廷尉以《贯高》辞闻。上曰：“壮士谁知者？”以私
问之。中大夫泄公曰：“臣素知之，此固赵国立，名义不
侵为然诺者也。”上使泄公持节问之，箯舆前邛视泄
公，劳苦，如平生欢，与语，问：张王果有谋不？高曰：“人情
岂不各爱其父母妻子哉！今吾三族皆以论死，岂以
王易吾亲哉？顾谓王实不反，独吾等为之具道本根，
所以王不知状。”于是泄公具以报上，上迺赦赵王。上
贤高能自立，然诺，使泄公赦之，告曰：“张王已出，上多
足下，故赦足下。”高曰：“所以不死者，白张王不反耳。今
王已出，吾责塞矣。且人臣有篡弑之名，岂有面目复
事上哉！”乃仰绝亢而死。敖已出尚鲁元公主如故，封
为宣平侯。于是上贤张王诸客，皆以为诸侯相、郡守。
语在《田叔传》。及孝惠、高后、文景时，张王客子孙皆为
二千石。初，孝惠时，齐悼惠王献城阳郡，尊鲁元公主
为太后。高后元年，鲁元太后薨。后六年，宣平侯敖复
薨，吕太后立敖子偃为鲁王，以母为太后故也。又怜
其年少孤弱，乃封敖前妇子二人，寿为乐昌侯，侈为
信都侯。高后崩，大臣诛诸吕，废鲁王及二侯。孝文即
位，复封故鲁王偃为南宫侯。薨，子生嗣。武帝时，生有
罪，免，国除。元光中，复封偃孙广国为雎陵侯。薨，子昌
嗣。太初中，昌坐不敬免，国除。孝平元始二年，继绝世，
封敖元孙庆忌为宣平侯，“食千户。”